Зы махуэм — джэгугъуитI
Урысей Федерацэм футболымкIэ и япэ дивизионым щаублэжыну зэхьэзэхуэм Тыркум щызыхуэзыгъэхьэзыр «Спартак-Налшыкым» мазаем и 28-м зэныбжьэгъугъэ зэIущIитI иригъэкIуэкIащ.
Япэ щIыкIэ ди щIалэхэр IущIащ Украинэм и етIуанэ дивизионым хэт Стрый къалэм и «Скала» командэм. «Спартак-Налшыкым» и тренер нэхъыщхьэ Шыпш Тимур абы пэщIигъэуващ Степановыр, Мэкъуауэр, Джудович, Чернышовыр, Абазэр, Короновыр, Балэр, Чеботару, ТыIэщыр, Гъуэщокъуэр, Болэр.
ЗэIущIэм и кIыхагъкIэ налшыкдэсхэм тепщэныгъэр яIыгъащ икIи Болэ Русланрэ (тIэунейрэ) Коронов Игоррэ дагъэкIа топхэм я фIыгъэкIэ 3:0-у текIуащ.
А махуэ дыдэм и пщыхьэщхьэм «Спартак-Налшыкыр» Ярославль и «Шинник»-м дэджэгуащ. Абы ди тренерхэм къыщагъэсэбэпащ япэ дивизионым щыщIэзыдзэж зэхьэзэхуэм тегъэщIапIэ ящIыну нэхъ зыхуагъэфащэ футболистхэу Коченковыр, Овсиенкэ, Засеевыр, Тимошиныр, Багаевыр, Буйтрагэ, Галиныр, Зинович, Аверьяновыр, Сирадзе, Медведевыр. ИужькIэ абыхэм къахыхьащ Болэр, Абазэр, Сусловыр.
ЗэпэщIэува командэхэр нобэкIэ я къарукIэ зэхуэдэу къыщIэкIащ. Джэгум и япэ Iыхьэм ахэр топ зырызкIэ зэхъуэжащ икIи зэрытемыгъэкIуауэ, 1:1-уэ, зэIущIэр иухащ. Ди щIалэхэм къахэжаныкIар Буйтрагэщ.
«Спартак-Налшыкыр» иджыри зы тхьэмахуэкIэ Тыркум щыIэнущ. А зэманым къриубыдэу, зыгъэсэныгъэм къищынэмыщIауэ, абы зэныбжьэгъугъэ зэIущIэхэри иригъэкIуэкIынущ.
Жыласэ Заурбэч.
